作者:李昴英
標題:沁園春
內容:才到中年，節物渾閒，賞心頓輕。據隨分東風，瓶簪柳雪，應時燈夜，棚綴蓮星。自一家春，也三杯酒，巧繭堆香笑語聲。又何須，聽那西樓弦管，南陌簫笙。平生。黃卷青燈。肯珠翠奢華八尺檠。欲趁隊閒嬉，雕鞍寶馬，回頭猛憶，破案囊螢。鄰曲漁歌，庭除鶴舞，塵外冰輪徹骨清。人閒處，這炯然方寸，一點長明。